Rudi Ying

Seuraura

Ying aloitti luistelun omien sanojensa mukaan 8–9-vuotiaana pekingiläisessä ostoskeskuksessa. Hän muutti perheineen jääkiekon perässä Yhdysvaltoihin ja Illinoisin Chicagoon Yingin ollessa vain 10-vuotias. Hän siirtyi juniorina sittemmin Boston Jr. Bruinsiin, jonka jälkeen Ying pelasi vuosina 2013–2015 kotimaassaan Pekingin paikallisissa joukkueissa. Hän kävi Yhdysvalloissa Phillips Exeter Academya, jossa Ying pelasi New Hampshiren high school -sarjaa.
Kaudella 2015–2016 Ying pelasi Massachusettsin paikallisia high school -sarjoja Valley Jr. Warriorsin joukkueessa, jonka paras pistemies hän oli tehoilla 4+7=11. Loppukaudesta Ying siirtyi Kanadaan OJHL-junioriliigan Toronto Patriotsin. Kauden jälkeen GMHL-junioriliigan Bradfors Rattlers varasi hänet 326. pelaajana.
Heinäkuussa 2016 Ying siirtyi try-outille KHL:n kiinalaiseen laajennusjoukkue Red Star Kunluniin. Hän sai elokuussa joukkueeseen kaksivuotisen sopimuksen. Yingistä tuli kaikkien aikojen ensimmäinen KHL-sopimuksen tehnyt kiinalaissyntyinen pelaaja. Koska KHL-joukkueella täytyy olla vähintään viisi kotimaansa kansalaista kokoonpanossa, tuli hänestä Guanhua Wangin, Tianxiang Xian sekä kanadalaissyntyisen Zach Yuenin ohella kaikkien aikojen myös ensimmäinen kiinalainen KHL-pelaaja. Ying teki KHL-debyyttinsä näin ollen kauden 2016–2017 avauskierroksella 1. syyskuuta 2016 vieraissa Amur Habarovskia vastaan. Hänen peliaikansa jäi muiden kiinalaispelaajien ohella kuitenkin vähäiseksi ja Ying pelasi ottelussa 3.17 minuuttia. Hän pelasi kauden aikana KHL:ssä 25 runkosarjaottelua ilman tehopisteitä.

Maajoukkueura

Ying edusti Kiinaa IIB-divisioonan MM-kilpailuissa vuonna 2017, jolloin hän voitti kultaa. Ying pelasi myös alle 20-vuotiaiden III-divisioonan MM-kilpailuissa vuonna 2017, jolloin hän toimi Kiinan kapteenina ja voitti hopeaa. Ying voitti koko turnauksen piste-, maali- ja syöttöpörssin tehoilla 9+10=19 ja tehotilaston lukemalla +14. Hänet valittiin turnauksen parhaaksi hyökkääjäksi ja Kiinan joukkueen parhaaksi pelaajaksi.
Ying pelasi myös alle 18-vuotiaiden IIB-divisioonan MM-kilpailuissa vuosina 2014, 2015 ja 2016. Vuoden 2014 turnauksessa hän oli tehoilla 5+2=7 Kiinan paras maalintekijä ja jakoi sisäisen pistepörssin voiton Zesen Zhangin kanssa sekä sisäisen tehotilaston voiton Yuhang Hanin kanssa lukemalla +3. Vuoden 2015 turnauksessa Ying oli joukkueensa paras pistemies ja maalintekijä tehoilla 6+1=7. Hänet valittiin Kiinan parhaaksi pelaajaksi. Vuoden 2016 turnauksessa Ying toimi joukkueen kapteenina.

Muuta

Vaikutusvaltaisesta suvusta tulevan Yingin isä Ying Da on televisionäyttelijä- ja ohjaaja sekä TV-kommentaattori ja äiti Liang Huan kirjailija. Myös äidinäiti Shen Rong on menestynyt kirjailija. Rudin isänpuoleinen isoisä Ying Ruocheng oli näyttelijä, ohjaaja ja Kiinan varakulttuuriministeri vuosina 1986–1990. Isoisän isänpuoleinen isoisä Ying Lianzhi perusti Pekingin katolisen yliopiston sekä Kiinan vanhimman edelleen toimivan kiinankielisen sanomalehden Ta Kung Paon. Ying Lianzhin vaimo, Rudin esiäiti Aisin-Gioro Shuzhong kuului Qing-dynastian hallitsijasukuun. Isoisän äiti Cai Baozhen puolestaan toimi Pekingin lastenkirjaston johtajana sekä hänen isänsä Cai Rukai muun muassa Kiinan opetusministerinä vuonna 1914. Isänpuoleinen isoäiti Wu Shiliang toimi Kiinan pitkäaikaisen pääministerin Zhou Enlain tulkkina.
Yingillä on myös Yhdysvaltojen kansalaisuus.